**Y:N KUNNAN SOSIAALILAUTAKUNNALLE TAI YKSILÖHUOLTOJAOSTOLLE TAI Z:N HALLINTO-OIKEUDELLE**

**OIKAISUVAATIMUS/VALITUS**

**ASIA** Oikaisuvaatimus/valitus vammaispalvelulain mukaisten asunnon muutostöiden korvaamisesta

**HAKIJA/VALITTAJA**   
*nimi, osoite*

**VAATIMUS**   
Vaaditaan, että sosiaali- ja terveystoimen viranhaltijan/Y:n kunnan sosiaalilautakunnan/yksilöhuoltojaoston päätös xx.xx.20xx n:o xxx on kumottava ja X:lle on myönnettävä korvaus xxxxx euroa asunnon muutostöiden kustannuksista jäljempänä ilmenevien perustelujen mukaisesti.   
  
**PERUSTELUT**  
  
*[Kerro ensin millä tavalla vaikeavammainen X on (huom. että myös diagnoosiltaan lievempi vamma voi tehdä henkilöstä vammaispalvelulain asunnon muutostöitä koskevan pykälän edellyttämällä tavalla vaikeavammaisen), ja miten vammaisuus haittaa jokapäiväistä elämää ja selviytymistä kotona. Viittaa tarvittavilta osilta lääkärin- ym. lausuntoihin.* *Selvitä valitukseen:   
1) millä tavalla vaikeavammaisesta henkilöstä on kysymys,  
2) mitä esteitä vamma aiheuttaa jokapäiväisessä elämässä suhteessa asumiseen ja  
3) miten asunnon muutostöillä pystytään näitä vamman aiheuttamia esteitä ja haittoja poistamaan.]*   
  
Asunnon muutostöiden tarkoituksena on korvata ne kohtuulliset muutostyöt, jotka asuntoon joudutaan tekemään, että vammainen henkilö voisi vammastaan huolimatta elää mahdollisimman normaalia elämää omassa kodissaan. Asunnon muutostöillä sekä asuntoon liittyvien välineiden ja laitteiden korvaamisella pyritään mahdollistamaan vammaisen henkilön kotona asuminen.  
  
Vammaispalvelulain 9 § 2 momentin mukaan kunnan on korvattava vaikeavammaiselle henkilölle asunnon muutostöistä sekä asuntoon kuuluvien välineiden ja laitteiden hankkimisesta aiheutuneet kohtuulliset kustannukset, jos hän vammansa tai sairautensa johdosta välttämättä tarvitsee näitä toimenpiteitä suoriutuakseen tavanomaisista elämän toiminnoista eikä hän ole jatkuvan laitoshuollon tarpeessa. Välttämättömyys tulee arvioida vammaisen henkilön omasta näkökulmasta. Tarkoituksena on, että vammainen voi mahdollisuuksien mukaan liikkua tai toimia mahdollisimman itsenäisesti asunnossa ja käyttää asunnon kaikkia tiloja. Korvattaviin muutostöihin kuuluvat myös muutostöiden suunnittelu sekä esteiden poisto asunnon välittömästä ympäristöstä.

Vammaispalvelulaissa ja -asetuksessa säädettyjä palvelu- ja tukimuotoja tulee pyrkiä järjestämään siten, että vammaispalvelulain tavoite ja tarkoitus toteutuvat. Vammaispalvelulain tarkoituksena on edistää vammaisen henkilön edellytyksiä elää ja toimia muiden kanssa yhdenvertaisena yhteiskunnan jäsenenä sekä ehkäistä ja poistaa vammaisuuden aiheuttamia haittoja ja esteitä (1 §).   
  
Vammaispalvelulain mukaisten palvelujen ja tukitoimien osalta on kunnille säädetty erityinen järjestämisvelvollisuus sellaisten palvelujen ja tukitoimien kohdalla, jotka ovat vaikeavammaisten henkilöiden itsenäisen suoriutumisen kannalta välttämättömiä. Eräs tällainen subjektiivinen, määrärahoista riippumaton tukimuoto on asunnon muutostöistä sekä asuntoon liittyvien välineiden ja laitteiden hankinnasta aiheutuvien kulujen korvaaminen. Asunnon muutostöillä pyritään mahdollistamaan vammaiselle henkilölle samanlaiset elämisen edellytykset kotona kuin vammattomillakin ihmisillä on ja tukemaan vammaisen henkilön mahdollisuuksia omatoimiseen suoriutumiseen.

*[Kirjoita tähän vasta-argumentteja viranhaltijan/lautakunnan hylkäävässä päätöksessä sanottuun; esimerkiksi eräässä tapauksessa on perusteltu näin:*

*Vammaispalvelulain mukainen asunnon muutostöiden saaminen on siis vaikeavammaiselle henkilölle subjektiivinen oikeus, jonka tarkoitus on helpottaa itsenäistä suoriutumista asunnossa. Kiinteistön huono kunto ei ole peruste jättää muutostyöt korvaamatta. Jos kiinteistö tai asunto on niin huonossa kunnossa, ettei muutostöiden tekeminen ole mahdollista, kunta voi asettaa päätökseen ehdon, jonka mukaan muutostyöt tehdään perusparannustöiden jälkeen. Tällöin päätöksessä on selvästi yksilöitävä, mitä kiinteistössä/asunnossa on tehtävä ennen kuin muutostöihin voidaan ryhtyä ja kuka on vastuussa perusparannustöistä. Tässä tapauksessa, kun kyse on kunnallisessa asumisyksikössä sijaitsevasta asunnosta, kunta on itse vastuussa peruskorjauksesta, joten sen on itse viipymättä hoidettava peruskorjaus, jos se asettaa sen muutostöiden ehdoksi. Olennaista on, että vammaispalvelulain mukaiset muutostyöt on tehtävä silloin kuin tarve niihin on eli tässä tapauksessa tosiaan viipymättä, ei joskus ”tulevina vuosina”.]*

Kaikkeen edellä esitettyyn viitaten sosiaalilautakunnan valituksen kohteena oleva päätös on kumottava ja asunnon muutostyökustannukset korvattava oheisen hakemuksen mukaisesti.

Paikka ja päiväys  
  
  
Nimi ja allekirjoitus

**LAINKOHDAT**  
Laki vammaisuuden perusteella järjestettävistä palveluista ja tukitoimista 1 § ja 9 §  
Asetus vammaisuuden perusteella järjestettävistä palveluista ja tukitoimista 12-13 §:t

**LIITTEET**